Tamperelainen pelikehittäjä Iceflake Studios kertoo ilouutisia talvesta, pakkasesta, jäästä ja ennen kaikkea paksuun jäähän kairatuista koloista tykkääville. Nimittäin pilkkimispelien valtaisan monilukuinen peligenre saa ensi talvena uuden jäsenen.

Ice Lakes on uusi ensi talven jäille julkaistava moderni pilkkipeli. Peli on pulpahtanut juuri Steamin Greenlight-palvelussa äänestettäväksi trailerin, kuvien ja infopaketin kyydittämänä.

Kyllä siinä varmaan ulkomaanelävät ovat kummissaan. ”WTF is this sport”, saatan kuvitella.

Iceflaken mukaan ”Ice Lakes on todellinen kalastuksen sandbox peli, jossa kalastus on hauskaa, mutta myös realistista” ja jatkaa:

Hyviä kalastuspelejä ei ole tehty liikaa ja niissä harvoissakin kotimaisuus on ollut kultaa. Modernin ulkoasun, käyttöliittymän ja fysiikoiden lisäksi pelissä esitellään pelin sisäinen välinekauppajärjestelmä, hahmon kustomointi sekä kilpailumoodeihin sidottu pelaajan urakehitys. Peliä voi tietysti pelata niin yksinpelinä kuin myös moninpelinä useissa eri pelimuodoissa.

Kalastus on vapaata ja sitä voi harrastaa lukuisissa ympäri maailmaa sijoittuvissa kentissä. Kalalajit, luonto ja eläimet on kartoissa tehty alueelle tyypillisiksi. Reiän voi kairata mihin tahansa jäälle aivan kuten open world kenttien luonteeseen kuuluu. Kalastus tapahtuu erillisessä ensimmäisen persoonan näkymässä jossa vavan kontrollointi ja pilkin uitto välineiden valinnan ohella ovat ratkaisevassa roolissa. Muita kalojen syönnille tyypillisiä seikkoja, kuten säätila, vuorokauden ja vuodenaika ei myöskään sovi unohtaa.

Samaan aikaan studio viimeistelee tammikuussa julkistettua retrohenkistä autopeliä Race Onlinea.

Ice Lakes julkaistaan ensin PC:lle, minkä jälkeen se sorvataan mobiilialustoille.

Lisätietoja: Ice LakesGreenlight

Lisätietoja: http://www.iceflake.com/

Lisää aiheesta

Dovetail Games vaihtoi junat kalastukseen

Hilaa kalat rannalle Rapalan pelivirvelillä

Pro Pilkki 2 v1.0 julkaistiin – legendaarinen pilkkipeli ehti kuin ehtikin kevätjäille

Propilkki on vedenjakajalla – ”jotain suurta pitäisi tehdä”

Sitten pilkille: Propilkki 2 kutsuu